*** OPĆINA STUBIČKE TOPLICE***

***VODIČ ZA GRAĐANE***

***PRORAČUN U MALOM***

***ZA 2018. GODINU***

***I PROJEKCIJA PRORAČUNA***

***ZA 2019. I 2020. GODINU***

***Studeni, 2017.***

*Poštovane mještanke i mještani,*

*S namjerom da Vam približimo općinske financije i što bolje Vas upoznamo s najvažnijim dokumentom potrebnim za funkcioniranje naše općine, pripremili smo Proračun u malom za 2018. godinu. U ovom dokumentu smo na, nadam se, jednostavan i slikovit način, prikazali najvažnije planirane godišnje prihode i primitke, te sve rashode i izdatke Općine. U kratkim smo crtama prikazali programe i aktivnosti u vezi korištenja općinskog novca u 2018. godini.*

*Smatramo da će ovaj Proračun za sve stanovnike naše Općine osigurati najviši nivo javnih usluga. Posebno smo vodili računa o zadržavanju standarda javnih potreba građana, osobito u segmentu socijalnih prava i obrazovanja, ali smo isto tako zadržali visoki komunalni standard uređenja naše Općine. Svjesni da bez ulaganja nema napretka, osigurali smo i znatna sredstva za važna investicijska ulaganja, a to su: rekonstrukcija i modernizacija javne rasvjete, izrada projektne dokumentacije za izgradnju sportske dvorane, energetska obnova zgrade Osnovne škole Vladimir Bosnar Stubičke Toplice te izgradnja reciklažnog dvorišta Stubičke Toplice.*

*Kroz Proračun u malom ćete saznati više o mogućnostima i obvezama financiranja iz općinskog proračuna, što će se raditi u 2018. godini, koji su planirani projekti te na koji način će sredstva proračuna biti raspoređena.*

*Svima nam je interes živjeti u zajednici koja se razvija i raste te nam je upravo to primarna zadaća. Želja nam je udovoljiti svim zahtjevima, no moramo biti svjesni da postoje ograničenja u novcu, kao i prioriteti koje moramo poštivati.*

*Kroz ovaj mali vodič želimo Vam približiti naš rad te uvažiti sve inicijative koje mogu utjecati na poboljšanje standarda naše zajednice.*

*Vaš načelnik*

*Josip Beljak, dipl. ing. agr.*

***Proračun Općine Stubičke Toplice za 2018. godinu***

**Što je proračun?**

Proračun je jedan od najvažnijih dokumenata koji se donosi na razini jedinice lokalne i područne (regionalne) samouprave (JLP(R)S).

Proračun je akt kojim se procjenjuju prihodi i primici te utvrđuju rashodi i izdaci JLP(R)S za proračunsku godinu. Sadrži i projekciju prihoda i primitaka te rashoda i izdataka za dvije godine unaprijed. Propis kojim su regulirana sva pitanja vezana uz proračun je Zakon o proračunu (Narodne novine 87/08, 136/12 i 15/15).

**Kako se donosi proračun?**

Proračun donosi predstavničko tijelo JLP(R)S odnosno Općinsko vijeće najkasnije do konca tekuće godine za iduću godinu prema prijedlogu kojega utvrđuje načelnik. Ako se proračun ne donese u roku slijedi privremeno financiranje, raspuštanje općinskog vijeća i prijevremeni izbori za Općinsko vijeće.

**Sadržaj proračuna**

*Opći dio -* račun prihoda i rashoda i račun financiranja koji obuhvaća prihode i primitke te rashode i izdatke po vrstama.

*Posebni dio* – sadrži rashode i izdatke raspoređene po programima odnosno njihovim sastavnim dijelovima, aktivnostima i projektima, a iskazani su prema ekonomskoj i funkcijskoj klasifikaciji te izvorima financiranja potrebnim za njihovo provođenje. Također sadrži financijski plan proračunskog korisnika Dječji vrtić “Zvirek” Stubičke Toplice

*Plan razvojnih programa –* to je strateško – planski dokument sastavljen za trogodišnje razdoblje kojim se ostvaruje dobra pretpostavka za povezivanje strateških dokumenta jedinice s proračunskim planiranjem, a sastoji se od ciljeva razvoja, mjera, veze s programskom klasifikacijom, veze s proračunom, pokazatelja rezultata i veze sa organizacijskom klasifikacijom.

*Obrazloženje proračuna* - detaljniji opis programa uz navođenje općih i posebnih ciljeva koji se namjeravaju postići, zakonske osnove te pokazatelja uspješnosti.

**Proračunski korisnik**

Dječji vrtić “Zvirek”, Stubičke Toplice

**Struktura prihoda i primitaka**

1. **Prihodi poslovanja**
2. **Prihodi od poreza** – obuhvaćaju poreze koji su isključivi prihod Općine Stubičke Toplice, a propisani su Odlukom o općinskim porezima (porez na potrošnju i porez na kuće za odmor), zajednički porez koji se dijeli između Županije i Općine (porez na dohodak – udio općine je 60,00%) i porez na promet nekretnina koji je prihod proračuna Općine u 100% iznosu.
3. **Pomoći –** tekuće i kapitalne pomoći iz državnog i županijskog proračuna, pomoći od ostalih subjekata unutar općeg proračuna, pomoći iz državnog proračuna temeljem prijenosa EU sredstava te pomoći proračunskim korisnicima iz proračuna koji im nije nadležan (obuhvaćaju sredstva općina i gradova te ministarstava namijenjenih programima i projektima općinskog proračunkog korisnika)
4. **Prihodi od imovine** – Prihodi od financijske imovine (zatezne kamate i kamate na depozite po viđenju) i prihodi od nefinancijske imovine (zakup poslovnih objekata, koncesijska naknada, spomenička renta, pravo služnosti, naknada za zadržavanje nezakonito izgrađene zgrade u prostoru - legalizacija objekata)
5. **Prihodi od upravnih i administrativnih pristojbi i po posebnim propisima i naknada -** boravišna pristojba, gradske i općinske upravne pristojbe, doprinosi za šume, sufinanciranje građana te ostali nespomenuti prihodi, komunalni doprinosi i komunalne naknade za stambeni i poslovni prostor, sufinanciranje cijene vrtića od strane roditelja čija djeca borave u dječjem vrtiću
6. **Prihodi od prodaje proizvoda i robe te pruženih usluga** **i prihodi od donacija** – sastoje se od prihoda od pruženih usluga (prihod od naplate potrošnje vode iz lokalnog vodovoda i prihod od usluga koje ostvaruje proračunski korisnik – igraonica i zakup prostora) te prihoda od tekućih donacija koje uplaćuju pravne ili fizičke osobe za realizaciju projekata proračunskog korisnika
7. **Kazne, upravne mjere i ostalo** – obuhvaćaju prihode koji se ostvare naplatom troškova prisilne naplate i ostale prihode koji nisu zasebno spomenuti.
8. **Prihodi od prodaje nefinancijske imovine**
9. **Prihodi od prodaje proizvedene dugotrajne imovine** - prihodi od prodaje građevinskih objekata (prihod od prodaje stanova na kojima postoji stanarsko pravo, a koje korisnici otplaćuju u mjesečnim ratama i prihod od prodaje građevinskog objekta)
10. **Primici od financijske imovine i zaduženja**
11. **Kreditna sredstva**
12. **Raspoloživa sredstva iz prethodnog razdoblja**
13. **Višak ili manjak iz prethodne godine** - Općina je procijenila da će iz 2017. u 2018. godinu prenijeti manjak u iznosu od 750.000,00 kn, koji će pokriti viškom u razdoblju 2018. – 2020. godine. Od ukupno prenesenog manjka u iznosu 750.000,00 kn, u 2018. godini pokrit će se iznos od 250.000,00 kn. U 2019. godinu prenosi manjak od 500.000,00 kn, od čega će se iznos od 250.000,00 kn pokriti u istoj godini. U 2020. godinu prenosi se manjak u iznosu od 250.000,00 kn koji će se pokriti u cijelosti u toj godini.

**Struktura rashoda i izdataka**

1. **Rashodi poslovanja**
2. **Rashodi za zaposlene – obuhvaćaju** bruto plaće službenika i namještenika Jedinstvenog upravnog odjela Općine Stubičke Toplice te zaposlenih u Dječjem vrtiću “Zvirek” Stubičke Toplice koji je proračunski korisnik, pripadajuće doprinose na plaće te ostale rashode za zaposlene.
3. **Materijalni rashodi –** odnose se na rashode za izvršavanje programa i aktivnosti Općine i proračunskog korisnika, a to su: *rashodi za usluge* koji obuhvaćaju komunalne usluge, usluge promidžbe i informiranja, zakupnine, usluge tekućeg i investicijskog održavanja građevinskih objekata i opreme, usluge telefona i pošte, računalne usluge i druge rashode; za održavanje zelenih površina, nerazvrstanih cesta, mostova, javne rasvjete, dječjih igrališta, lokalnog vodovoda. Nadalje slijede *rashodi za materijal i energiju*, a obuhvaćaju troškove uredskog materijala, literature, sredstava za čišćenje, radnu odjeću, troškove električne energije i sitnog inventara, za nabavu namirnica, didaktičke opreme, literature i plina za potrebe proračunskog korisnika te troškove materijala i dijelova za održavanje cesta, zelenih površina te javne rasvjete. *Naknade troškova zaposlenima*  odnose se na naknade troškova prijevoza na posao i s posla, za službena putovanja i stručno usavršavanje zaposlenih. N*aknade troškova osobama izvan radnog odnosa* (rashodi za podmirenje doprinosa u programu „Stručno usavršavanje za rad bez zasnivanja radnog odnosa“). *Ostali nespomenuti rashodi poslovanja* sastoje se od naknada za rad predstavničkih i izvršnih tijela, radnih tijela predstavničkog tijela, povjerenstava, naknada za rad predsjedniku vijeća i zamjeniku načelnika, rashoda za proslavu Dana Općine. Također tu spadaju rashodi za reprezentaciju, premije osiguranja imovine, prijevoznih sredstava te zaposlenih.
4. **Financijski rashodi -** rashodi za usluge platnog prometa, kamate za primljene kredite i zajmove te ostali nespomenuti financijski rashodi koji nisu zasebno navedeni, za potrebe Općine i proračunskog korisnika
5. **Subvencije** - subvencioniranje kamate obrtnicima malim i srednjim poduzetnicima iz kreditnih programa po ugovorima te subvencije poljoprivrednicima u programima poticaja
6. **Pomoći** **dane u inozemstvo i unutar općeg proračuna** – tekuće pomoći proračunskim korisnicima drugih proračuna (rashodi za sufinanciranje potreba u školstvu, za javnu vatrogasnu postrojbu)
7. **Naknade građanima i kućanstvima na temelju osiguranja i druge naknade -** rashodi koji se odnose na isplate u okviru Socijalnog programa, zdravstvene zaštite i obrazovanja
8. **Ostali rashodi –** obuhvaćaju tekuće donacije za financiranje redovne djelatnosti udruga u okviru Programa javnih potreba u kulturi, sportu, socijalnoj zaštiti i zaštiti okoliša, donacije za financiranje rada političkih stranaka, za rad dobrovoljnih vatrogasnih društava u Strmcu Stubičkom i u naselju Pila, za funkcioniranje ureda i provedbu planiranih programa i aktivnosti Turističke zajednice te donaciju župi Sv. Josipa za izgradnju crkve.
9. **Rashodi za nabavu nefinancijske imovine**
10. **Rashodi za nabavu neproizvedene dugotrajne imovine**

– planira se rashod za otkup zemljišta za proširenje Parka vozača Pila. Potrebno je isplatiti prodavateljima preostalih 50% ugovorenog iznosa nakon izvršenog prijenosa vlasništva na Općinu Stubičke Toplice u pojedinačnom zemljišnoknjižnom ispravnom postupku.

1. **Rashodi za nabavu proizvedene dugotrajne imovine obuhvaćaju:**

- rashode za nabavu građevinskih objekata – investicije predviđene Programom gradnje objekata i uređaja komunalne infrastrukture kao i Planom razvojnih programa Općine Stubičke Toplice (nerazvrstane ceste, most, pješački pločnik, javna rasvjeta, reciklažno dvorištete, ostali građevinski objekti te izrada projektne dokumentacije za izgradnju sportske dvorane)

- rashode za nabavu postrojenja i opreme – (stroj za održavanje parkova, nadzemni hidrant, e-punionica za električne bicikle, klima uređaj, projektor nabavlja proračnski korisnik)

- rashode za nabavu nematerijalne proizvedene imovine (izrada izmjena i dopuna prostornog plana, nabava software-a te izrada baze nerazvrstanih cesta)

1. **Rashodi za dodatna ulaganja na nefinancijskoj imovini** - obuhvaćaju dodatna ulaganja na građevinskim objektima (energetska obnova zgrade osnovne škole StubičkeToplice te oblaganje obale športsko rekreacijskog jezera „Jarki“ kamenom radi erozije obale).

**Važno je znati!**

Jedno od najvažnijih načela proračuna je da isti mora biti uravnotežen, a to znači da ukupna visina planiranih prihoda mora biti istovjetna ukupnoj visini planiranih rashoda.

**IZVORI FINANCIRANJA**

Određeni rashodi mogu se financirati isključivo iz određenih prihoda - namjenski prihodi.

* Prihodi od prodaje imovine - koriste se za financiranje kapitalnih ulaganja - investicija.
* Komunalni doprinos - koristi se za financiranje gradnje objekata i uređaja komunalne infrastrukture.
* Komunalna naknada - koristi se za održavanje objekata i uređaja komunalne infrastrukture.
* Naknada za zadržavanje nezakonito izgrađene zgrade u prostoru – koristi se za izradu prostornih planova
* Koncesijska naknada - koristi se za financiranje gradnje objekata i uređaja komunalne infrastrukture.
* Boravišna pristojba – za program razvoja turizma na području Općine Stubičke Toplice

Nenamjenski prihodi ili opći prihodi (porezi, zakupnine, prihodi od pristojbi i ostali prihodi) - koriste se za financiranje svih vrsta rashoda za potrebe Općinskog vijeća, za funkcioniranje Općine, za ekonomske poslove, za javni red i sigurnost, za pokriće nedostataka komunalnih prihoda u održavanju komunalne infrastrukture, za zaštitu okoliša, za unapređenje stanovanja i zajednice, za sufinanciranje redovnog rada udruga u kulturi, sportu, socijalnoj zaštiti te zaštiti okoliša; za pokroviteljstvo održavanja manifestacija kulturnog i sportskog sadržaja, za realizaciju Socijalnog programa i zdravstvene zaštite te za predškolsko i osnovnoškolsko obrazovanje.

Pomoći – tekuće i kapitalne pomoći iz državnog i županijskog proračuna, pomoći od ostalih subjekata unutar općeg proračuna, pomoći iz državnog proračuna temeljem prijenosa EU sredstava te pomoći proračunskim korisnicima iz proračuna koji im nije nadležan (obuhvaćaju sredstva općina i gradova te ministarstava namijenjenih programima i projektima općinskog proračunkog korisnika). Sredstva pomoći koriste se za financiranje točno određenih tekućih aktivnosti i kapitalnih projekata, a stjeću se prijavom istih na natječaje europskih i drugih fondova te iz državnog proračuna.

**Da li se proračun može mijenjati?**

Proračun nije “statičan” akt već se, sukladno Zakonu, može mijenjati tijekom proračunske godine ⇨ “rebalans”. Procedura izmjene proračuna istovjetna je proceduri njegova donošenja, “rebalans” predlaže Načelnik, a donosi ga Općinsko vijeće.

**Proračun Općine Stubičke Toplice za 2018. i projekcije za 2019. i 2020. godinu**

* Proračun Općine Stubičke Toplice za 2017. godinu
* 16.397.010,00 kn
* Proračun Općine Stubičke Toplice za 2018. godinu
* 17.035.040,00 kn
* Projekcija proračuna za 2019. godinu
* 15.059.740,00 kn
* Projekcija proračuna za 2020. godinu
* 12.898.440,00 kn

*PRIHODI PRORAČUNA*

*PLANIRANI PRIHODI POSLOVANJA ZA 2018. GODINU IZNOSE: 16.943.040,00 kn*

* Prihodi od poreza – 5.030.000,00 kn
* Pomoći iz inozemstva i od subjekata unutar općeg proračuna – 9.280.490,00 kn
* Prihodi od imovine – 213.750,00 kn
* Prihodi od upravnih i administrativnih pristojbi, pristojbi po posebnim propisima i naknada – 2.114.300,00 kn
* Prihodi od prodaje proizvoda i robe te pruženih usluga i prihodi od donacija- 269.500,00 kn
* Kazne, upravne mjere i ostali prihodi - 35.000,00 kn

*PLANIRANI PRIHODI OD PRODAJE NEFINANCIJSKE IMOVINE ZA 2018. GODINU IZNOSE: 92.000,00 kn*

* Prihodi od prodaje građevinskih objekata – 92.000,00 kn

*RASHODI PRORAČUNA*

*PLANIRANI RASHODI POSLOVANJA ZA 2018. GODINU IZNOSE: 7.949.040,00 kn*

* Rashodi za zaposlene – 3.226.748,00 kn
* Materijalni rashodi - 3.048.788,00 kn
* Financijski rashodi – 37.020,00 kn
* Subvencije – 35.000,00 kn
* Pomoći – 184.000,00 kn
* Naknade građanima i kućanstvima na temelju osiguranja i druge naknade – 681.000,00 kn
* Ostali rashodi – 736.484,00 kn

*PLANIRANI RASHODI ZA NABAVU NEFINANCIJSKE IMOVINE ZA 2018. GODINU IZNOSE: 8.836.000,00 kn*

* Rashodi za nabavu neproizvedene dugotrajne imovine – 35.000,00 kn
* Rashodi za nabavu proizvedene dugotrajne imovine – 7.291.000,00 kn
* Rashodi za dodatna ulaganja na nefinancijskoj imovini – 1.510.000,00 kn

**POSEBNI DIO PRORAČUNA**

|  |  |  |  |  |  |
| --- | --- | --- | --- | --- | --- |
| BROJ GLAVE | NAZIV | PLAN  2017. | PLAN  2018. | PROJEKCIJA 2019. | PROJEKCIJA 2020. |
| **05** | **OPĆINSKO VIJEĆE** | **333.800,00** | **252.300,00** | **252.300,00** | **252.300,00** |
|  | REDOVAN RAD | 333.800,00 | 252.300,00 | 252.300,00 | 252.300,00 |
| **10** | **JEDINSTVENI UPRAVNI ODJEL** | **1.996.950,28** | **1.959.416,00** | **1.916.198,00** | **1.853.610,00** |
|  | ZAJEDNIČKI TROŠKOVI JUO | 1.885.950,28 | 1.913.916,00 | 1.908.198,00 | 1.845.610,00 |
|  | STRUČNO OSPOSOBLJAVANJE BEZ ZASNIVANJA RADNOG ODNOSA | 8.000,00 | 8.000,00 | 8.000,00 | 8.000,00 |
|  | NABAVA OPREME ZA POTREBE JUO | 103.000,00 | 37.500,00 | 0,00 | 0,00 |
| **15** | **JAVNI RED I SIGURNOST** | **324.088,00** | **263.484,00** | **293.652,00** | **304.540,00** |
|  | RAZVOJ VATROGASTVA I PRUŽANJE ZAŠTITE OD POŽARA | 315.088,00 | 254.484,00 | 284.652,00 | 295.540,00 |
|  | CIVILNA ZAŠTITA | 5.000,00 | 5.000,00 | 5.000,00 | 5.000,00 |
|  | ZAŠTITA I SPAŠAVANJE | 4.000,00 | 4.000,00 | 4.000,00 | 4.000,00 |
| **20** | **EKONOMSKI POSLOVI** | **347.200,00** | **372.200,00** | **302.200,00** | **302.200,00** |
|  | POTICANJE U POLJOPRIVREDI | 97.000,00 | 100.000,00 | 100.000,00 | 100.000,00 |
|  | RAZVOJ MALOG I SREDNJEG PODUZETNIŠTVA | 55.000,00 | 40.000,00 | 40.000,00 | 40.000,00 |
|  | PROMICANJE I RAZVOJ TURIZMA | 195.200,00 | 232.200,00 | 162.200,00 | 162.200,00 |
| **25** | **KOMUNALNA DJELATNOST** | **6.083.000,00** | **5.196.000,00** | **1.589.000,00** | **1.874.000,00** |
|  | ODRŽAVANJE GRAĐEVINSKIH OBJEKATA | 27.000,00 | 21.000,00 | 19.000,00 | 19.000,00 |
|  | ODRŽAVANJE I PROŠIRENJE KOMUNALNE INFRASTRUKTURE | 2.260.000,00 | 5.120.000,00 | 1.570.000,00 | 1.855.000,00 |
|  | IZGRADNJA GROBLJA S PRATEĆIM GRAĐEVINAMA U STRMCU STUBIČKOM | 3.726.000,00 | 20.000,00 | 0,00 | 0,00 |
|  | PROŠIRENJE “PARKA VOZAČA PILA” | 70.000,00 | 35.000,00 | 0,00 | 0,00 |
| **30** | **ZAŠTITA OKOLIŠA** | **2.145.000,00** | **2.666.000,00** | **2.606.000,00** | **195.000,00** |
|  | KANALIZACIJSKI SUSTAV | 2.000,00 | 2.000,00 | 2.000,00 | 2.000,00 |
|  | PARKOVI | 265.000,00 | 216.000,00 | 156.500,00 | 157.000,00 |
|  | GOSPODARENJE OTPADOM | 1.838.000,00 | 2.423.000,00 | 2.422.500,00 | 11.000,00 |
|  | EKOLOŠKO EDUKATIVNA AKCIJA “CVIJET U CVIJEĆU” | 20.000,00 | 0,00 | 0,00 | 0,00 |
|  | DONACIJE UDRUGAMA ZA ZAŠTITU OKOLIŠA | 20.000,00 | 25.000,00 | 25.000,00 | 25.000,00 |
| **35** | **USLUGE UNAPREĐENJA STANOVANJA I ZAJEDNICE** | **488.000,00** | **821.500,00** | **619.000,00** | **789.000,00** |
|  | OPSKRBA PITKOM VODOM | 96.000,00 | 124.000,00 | 124.000,00 | 124.000,00 |
|  | JAVNA RASVJETA | 352.000,00 | 470.000,00 | 470.000,00 | 640.000,00 |
|  | DJEČJA IGRALIŠTA | 10.000,00 | 10.000,00 | 10.000,00 | 10.000,00 |
|  | PROSTORNO PLANIRANJE | 15.000,00 | 202.500,00 | 15.000,00 | 15.000,00 |
|  | URBANA OPREMA-PAMETNA KLUPA | 15.000,00 | 0,00 | 0,00 | 0,00 |
|  | E-PUNIONICA ZA ELEKTRIČNE BICIKLE | 0,00 | 15.000,00 | 0.00 | 0,00 |
| **40** | **REKREACIJA, KULTURA, RELIGIJA** | **242.800,00** | **282.600,00** | **203.600,00** | **145.000,00** |
|  | JAVNE POTREBE U SPORTU | 105.000,00 | 130.000,00 | 120.000,00 | 120.000,00 |
|  | JAVNE POTREBE U KULTURI | 37.800,00 | 42.600,00 | 33.600,00 | 25.000,00 |
|  | JAVNE POTREBE U RELIGIJI | 100.000,00 | 110.000,00 | 50.000,00 | 0,00 |
| **45** | **OBRAZOVANJE** | **2.915.676,37** | **4.402.540,00** | **6.458.790,00** | **6.363.790,00** |
|  | PREDŠKOLSKO OBRAZOVANJE | 871.000,00 | 1.012.500,00 | 997.500,00 | 982.500,00 |
|  | OSNOVNA ŠKOLA | 707.250,00 | 2.010.000,00 | 4.081.250,00 | 4.001.250,00 |
|  | SREDNJA ŠKOLA | 1.000,00 | 1.000,00 | 1.000,00 | 1.000,00 |
|  | PRORAČUNSKI KORISNIK DJEČJI VRTIĆ “ZVIREK” | 1.336.426,37 | 1.379.040,00 | 1.379.040,00 | 1.379.040,00 |
| **50** | **SOCIJALNA ZAŠTITA** | **475.800,00** | **534.000,00** | **534.000,00** | **534.000,00** |
|  | SOCIJALNA SKRB I DRUGE POMOĆI | 411.800,00 | 473.000,00 | 473.000,00 | 473.000,00 |
|  | CRVENI KRIŽ | 30.000,00 | 30.000,00 | 30.000,00 | 30.000,00 |
|  | OBITELJSKI CENTAR | 1.000,00 | 1.000,00 | 1.000,00 | 1.000,00 |
|  | DONACIJE UDRUGAMA | 33.000,00 | 30.000,00 | 30.000,00 | 30.000,00 |
| **55** | **JAVNE POTREBE I USLUGE U ZDRAVSTVU** | **35.000,00** | **35.000,00** | **35.000,00** | **35.000,00** |
|  | DODATNE USLUGE U ZDRAVSTVU | 35.000,00 | 35.000,00 | 35.000,00 | 35.000,00 |
| **U K U P N O :** | | **15.387.314,65** | **16.785.040,00** | **14.809.740,00** | **12.648.440,00** |

**Obrazloženje planiranih rashoda za 2018. godinu**

**Općinsko vijeće – 252.300,00 kn**

* Redovan rad Općinskog vijeća (planiranje sredstava za usluge promidžbe i informiranja, za naknade za rad Općinskog vijeća i njegovih radnih tijela, naknade članovima povjerenstava, naknade za rad predsjedniku vijeća i zamjeniku načelnika, za obilježavanje Dana općine te za donacije političkim strankama koje imaju svoje zastupnike u Općinskom vijeću)

**Jedinstveni upravni odjel – 1.959.416,00 kn**

* Zajednički troškovi Jedinstvenog upravnog odjela (planiranje sredstava za financiranje rashoda za zaposlene, za materijal i energiju, rashoda za usluge, ostalih nespomenutih rashoda poslovanja te financijskih rashoda)
* Stručno osposobljavanje za rad bez zasnivanja radnog odnosa
* Nabava opreme za potrebe Jedinstvenog upravnog odjela

**Javni red i sigurnost – 263.484,00 kn**

* Razvoj vatrogastva i pružanje zaštite od požara (planiranje sredstava za tekuće donacije DVD-u Strmec Stubički i DVD-u Pila, za tekuće pomoći radu Javne vatrogasne postrojbe u Zaboku, za nabavu i montažu nadzemnih hidranata),
* civilna zaštita (planiranje sredstava za provođenje aktivnosti Civilne zaštite),
* zaštita i spašavanje (planiranje sredstava za tekuće donacije Hrvatskoj gorskoj službi spašavanja - Stanica Krapina)

**Ekonomski poslovi – 372.200,00 kn**

* Poticanje u poljoprivredi (planiranje sredstava za subvencioniranje poljoprivredne proizvodnje, za provođenje sustavne dezinsekcije i deratizacije te za poslove higijeničarske službe)
* razvoj malog i srednjeg poduzetništva (planiranje sredstava za subvencioniranje kamata na poduzetničke kredite obrtnicima, malim i srednjim poduzetnicima te članarina udruzi Lokalna akcijska grupa),
* promicanje i razvoj turizma (planiranje sredstava za provođenje turističke promidžbe putem Turističke zajednice Općine, tekuće održavanje ribarske kućice i pomoćnih građevina, pokroviteljstvo manifestacije „Gljivarenje v Stubakima“)
* športsko rekreacijsko jezero „Jarki“ – (planiranje sredstva za sanaciju obale jezera)

**Komunalna djelatnost – 5.196.000,00 kn**

* održavanje građevinskih objekata (planiranje sredstava za tekuće održavanje drvene kućice u parku vozača, mjesnog i vatrogasnog doma u naselju Pila te mjesnog i vatrogasnog domu u Strmcu Stubičkom)
* održavanje i proširenje komunalne infrastrukture (planiranje sredstava za usluge tekućeg i investicijskog održavanje javnih puteva i nerazvrstanih cesta, za čišćenje snijega na istima, za izgradnju nerazvrstane ceste i rekonstrukciju mosta preko potoka Vidak u Strmcu Stubičkom te ceste u DPU “Zeleni gaj”, za izgradnju nerazvrstane ceste “dio Strmečke prema groblju”, za izradu baze nerazvrstanih cesta, za izgradnju puta prema budućem autobusnom kolodvoru, za izgradnju potpornog zida u Strmcu Stubičkom, za sanciju klizišta na nerazvrstanoj cesti k.č.br. 859/2 k.o. Strmec Stubički – Jarki, za izgradnju kanala oborinske odvodnje te za rekonstrukciju prometne površine za poboljšanje sigurnosti prometa u ulici Vladimira Nazora)
* izgradnja groblja s pratećim građevinama u Strmcu Stubičkom (planiraju se sredstava za slučaj nepredvidivih troškova u projektu, obzirom na to da se isti prolongira do daljnjeg)
* proširenje “Parka vozača Pila” (planiranje sredstava za kupovinu zemljišta; isplata preostalog iznosa temeljem kupoprodajnih ugovora nakon izvršenog prijenosa vlasništva na Općinu)

**Zaštita okoliša – 2.666.000,00 kn**

* kanalizacijski sustav (održavanje kanalizacijskog sustava u zgradama javne namjene),
* parkovi - (planiranje sredstava za nabavu materijala i usluga za uređenje i održavanje parkova i zelenih površina te za nabavu strojeva i opreme za uređenje parkova),
* gospodarenje otpadom (planiranje sredstava za čišćenje cesta i izgradnju reciklažnog dvorišta),
* planiranje sredstava za plaćanje naknade za smanjenje količine miješanog komunalnog otpada
* donacije udrugama za zaštitu okoliša (planiraju se sredstva za rad udruga čija je djelatnost zaštita okoliša)

**Unapređenje stanovanja i zajednice – 821.500,00 kn**

* opskrba pitkom vodom (planiranje sredstava za uslugu tekućeg i investicijskog održavanja lokalnog vodovoda Sljeme-Pila-Strmec Stubički, za laboratorijsko ispitivanje vode te za proširenje mreže navedenog lokalnog vodovoda),
* javna rasvjeta (funkcioniranje javne rasvjete odnosno planiranje sredstava za materijal i uslugu za održavanje javne rasvjete, sredstava za podmirenje troškova potrošnje električne energije, proširenje mreže javne rasvjete te za rekonstrukciju i modernizaciju javne rasvjete s ciljem dobivanja energetski održive i ekološki prihvatljive javne rasvjete )
* dječja igrališta (planiranje sredstava za tekuće i investicijsko održavanje dječjih igrališta na području općine)
* prostorno planiranje (planiranje sredstava za geodetsko katastarske usluge te provođenje postupka izmjene i dopune prostornog plana Općine)
* e-punionica za električne bicikle (planiranje sredstava za postavljanje e-punionice koja će omogućiti korisnicima električnih bicikala servis punjenja bicikla električnom energijom)

**Rekreacija, kultura, religija – 282.600,00 kn**

* Javne potrebe u sportu (podupiranje rada i projekata udruga u sportu sukladno rezultatima natječaja, te pokroviteljstvo sportskih manifestacija)
* javne potrebe u kulturi (donacije sredstava za rad udrugama u kulturi te planiranje sredstava za pokroviteljstvo izložbi i manifestacija te planiranje sredstva za tekuće održavanje prostora Kulturnog centra)
* javne potrebe u religiji (donacija Župi Sv. Josipa Stubičke Toplice za izgradnju crkve).

**Obrazovanje – 4.402.540,00 kn**

* Predškolsko obrazovanje (planiranje dijela sredstava za rad proračunskog korisnika Dječji vrtić “Zvirek” i to za plaće zaposlenih te za materijalne rashode, za darove djeci za Sv. Nikolu, plaćanje članarine za članstvo u sustavu Eko-vrtić),
* osnovnoškolsko obrazovanje (planiranje sredstava za tekuće pomoći Osnovnoj školi, za nabavu školskih udžbenika, za darove djeci za Sv. Nikolu, plaćanje članarine za članstvo u sustavu Eko-škole i članstvo u projektu “Grad/Općina-prijatelj djece” , za prijevoz učenika osnovne škole, za energetsku obnovu zgrade osnovne škole)
* sportska dvorana (planiraju se sredstva za izradu projektne dokumentacije za izgradnju dvorne)
* srednješkolsko obrazovanje (pomoć u nabavi informatičke i ostale opreme Srednjoj školi u Zaboku)
* proračunski korisnik Dječji vrtić “Zvirek” (sukladno odredbama Članka 48. Zakona o proračunu, u proračun Općine Stubičke Toplice uključeni su vlastiti i namjenski prihodi proračunskog korisnika sukladno ekonomskoj, programskoj, funkcijskoj, organizacijskoj i lokacijskoj klasifikaciji).

**Socijalna zaštita – 534.000,00 kn**

* Socijalna skrb i druge pomoći (planiranje sredstava za podmirenje troškova stanovanja socijalno ugroženim obiteljima i samcima, za financiranje školske kuhinje socijalno ugroženoj djeci i za treće dijete u obitelji, a koji su polaznici Osnovne škole, za pogrebne troškove, za poklon pakete povodom blagdana Uskrsa i Božića, za jednokratnu pomoć za novorođenče, za stipendije učenicima i studentima, sufinanciranje troškova prijevoza učenika srednjih škola i studenata, za sufinanciranje smeštaja učenika srednjih škola u učeničke domove te prijevoz pokojnika),
* Crveni križ (planiranje sredstava za redovnu djelatnost Crvenog križa)
* Obiteljski centar (planiranje sredstava za redovnu djelatnost)
* Donacije udrugama (planiranje sredstava za sufinanciranje projekata udruga i ostalih organizacija civilnog društva u području socijalne skrbi)

**Javne potrebe i usluge u zdravstvu – 35.000,00 kn**

* Dodatne usluge u zdravstvu (planiranje sredstava za sufinanciranje rada Logopedske službe i sličnih programa za djecu s poteškoćama u razvoju)

Ovdje je prikazan sažetak Proračuna Općine Stubičke Toplice za 2018. godinu i projekcije za 2019. i 2020. godinu, a kompletan Proračun koji sadrži opći i posebni dio unutar kojeg se nalaze **projekti** i **aktivnosti** objavljen je u Službenom glasniku Krapinsko - zagorske županije te na web stranici Općine: <http://www.stubicketoplice.hr/stranica/proracun-i-pratece-odluke>